Diari Oficial de la Generalitat Valenciana


Sumari del DOGV 5304, del 17-07-2006 (2006/8174)

RESOLUCIÓ de 19 de juny de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, mitjançant la Conselleria de Territori i Habitatge i el Consell Superior d'Investigacions Científiques per a l'estudi de l'impacte d'incendis forestals repetits. Seguiment i avaluació en una estació permanent de camp (2006-2009).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5304

Data del DOGV
:   17-07-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/8174


Data del document
:   19-06-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * lluita contra incendis
    * cooperació administrativa
    * erosió
    * centre d'investigació

RESOLUCIÓ de 19 de juny de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, mitjançant la Conselleria de Territori i Habitatge i el Consell Superior d'Investigacions Científiques per a l'estudi de l'impacte d'incendis forestals repetits. Seguiment i avaluació en una estació permanent de camp (2006-2009). [2006/S8174]  
Subscrit, després de la tramitació prèvia reglamentària, entre la Generalitat Valenciana, mitjançant la Conselleria de Territori i Habitatge i el Consell Superior d'Investigacions Científiques, el 10 d'abril de 2006, un Conveni de col·laboració per a l'estudi de l'impacte d'incendis forestals repetits. Seguiment i avaluació en una estació permanent de camp (2006-2009), i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0461/2006, i que figura com a annex d'esta resolució.  
València, 19 de juny de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre la Generalitat Valenciana, mitjançant la Conselleria de Territori i Habitatge i el Consell Superior d'Investigacions Científiques per a l'estudi de l'impacte d'incendis forestals repetits. Seguiment i avaluació en una estació permanent de camp (2006-2009)  
València, 10 d'abril de 2006  
Reunits  
D'una part, el conseller de Territori i Habitatge de la Generalitat Valenciana, Rafael Blasco Castany, de conformitat amb el Decret 7/2004, de 27 d'agost, del president de la Generalitat, en nom i representació d'esta i expressament facultat per a este acte per acord del Consell de la Generalitat de data 20 de gener de 2006.  
I d'una altra, Carlos Martínez Alonso, excm. president del Consell Superior d'Investigacions Científiques (en endavant CSIC), organisme autònom adscrit al Ministeri de Ciència i Tecnologia, actuant en nom i representació d'aquell, segons competència que té atribuïda per l'article 15.1 a) i f) de l'Estatut de l'organisme autònom Consell Superior d'Investigacions Científiques, aprovat per Reial decret 1945/2000, d'1 de desembre (BOE 02.12.2000); com també segons allò que preveu la disposició addicional tretze de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Ambdues parts es reconeixen mútuament, en la representació amb què cadascuna intervé, amb capacitat legal i competència per a la formalització del conveni i a este efecte,  
Manifesten  
Primer. Que d'acord amb el que disposen la Constitució espanyola i l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, la Generalitat Valenciana té competència exclusiva sobre forests i aprofitaments forestals.  
Segon. Que el Decret 8/2004, de 3 de setembre, del president de la Generalitat (DOGV núm. 4835, de 6/9/2004), va assignar a la Conselleria de Territori i Habitatge les competències en matèria de medi ambient i, en conseqüència, les de gestió forestal.  
Tercer. Que la Conselleria de Medi Ambient va executar el 1994 una obra consistent en la implantació de parcel·les d'experimentació per a determinar l'efecte del foc sobre el combustible llenyós i el sòl, i les seues conseqüències en la forest núm. 87 del Catàleg d'utilitat pública de la província de València, denominada La Concòrdia, propietat de l'Ajuntament de Llíria. En el disseny de les parcel·les va intervenir personal investigador del Centre d'Investigacions Científiques sobre Desertificació .CIDE (CSIC, Universitat de València, Generalitat Valenciana).  
Que es va dur a terme un conveni de col·laboració entre el CSIC i la Generalitat Valenciana sobre parcel·les experimentals per a l'estudi de l'efecte del foc sobre el sòl i la vegetació, en el període comprés entre 1999-2001, que es va centrar en la caracterització i evolució estacional dels aspectes següents: a) propietats físiques, químiques i biològiques del sòl abans i després d'un foc experimental de dues intensitats de foc; b) paràmetres termopluviomètrics, de vessament i de producció i transport de sediments; i c) evolució de la vegetació, principalment d'espècies rebrotadores i germinadores.  
Que posteriorment es va establir un altre conveni de col·laboració entre el CSIC i la Generalitat Valenciana sobre l'efecte d'incendis repetits sobre la vegetació i el sòl, i els processos erosius, en el període 2002-2005, i que l'any 2003 es va realitzar un segon incendi experimental en les mateixes parcel·les que ja havien patit un incendi el 1994. Actualment es realitza la fase de seguiment de la resposta del sistema davant d'este impacte repetit, i és necessari aprofundir en el coneixement d'este procés.  
Atesa la variabilitat i complexitat ambiental lligada als processos erosius en ambients mediterranis és necessària, i fins a la data és pràcticament inexistent, l'elaboració de sèries temporals de dades de sòl, clima i vegetació per a conéixer el funcionament d'un vessant forestal mediterrani representatiu, i per a poder conéixer la dinàmica de la seua resposta a impactes com ara incendis forestals repetits o períodes de sequera.  
Al seu torn, el Decret 19/2005, de 28 de gener (DOGV núm. 4936, de 01.02.2005), del Consell de la Generalitat Valenciana, va crear el Centre per a la Investigació i Experimentació Forestal de la Comunitat Valenciana (CIEF) entre les funcions del qual figuren les de «promoure, desplegar i gestionar convenis entre la Generalitat i els centres d'investigació que asseguren el desplegament coordinat i efectiu de la investigació i experimentació i la mútua transferència d'informació» i la d'«assegurar en el temps la permanència de les xarxes de parcel·les experimentals o infraestructures bàsiques d'avaluació de processos a llarg termini (ecològics, silvícoles, genètics, etc.) en ecosistemes de la Comunitat Valenciana, en col·laboració, si és el cas, amb organismes i institucions nacionals o supranacionals».  
De conformitat amb el que s'ha exposat, acorden la formalització d'este conveni, d'acord amb les següents  
Clàusules  
Primera. L'objecte d'este conveni és la col·laboració entre ambdues institucions per a investigar l'efecte d'incendis repetits sobre la vegetació i el sòl, els processos erosius, la dinàmica de reserves hídriques del vessant, de recuperació paisatgística i el disseny i elaboració d'una base de dades que recopile la informació acumulada els passats anys i que permeta una eficient utilització de la informació acumulada. Correspon la investigació al CSIC (a través del Centre d'Investigacions sobre Desertificació, CIDE), i a la Generalitat Valenciana, el seu finançament.  
Els treballs que s'han de realitzar en cadascuna de les anualitats corresponents al present conveni seran:  
2006 Monitorització dels paràmetres climàtics i erosius en cada episodi de pluja, com també de la regeneració de la vegetació. Disseny de la base de dades.  
2007 Continuar la monitorització dels paràmetres climàtics i erosius. Avaluació de canvis en les característiques hidrològiques i altres propietats del sòl.  
2008 Continuació de la monitorització dels paràmetres climàtics i erosius, regeneració de la vegetació i evolució de paràmetres edàfics i resposta hidrològica.  
2009 Establiment de la base de dades sobre els paràmetres monitoritzats Seguiment i recopilació dels paràmetres climàtics i erosius, com també de la regeneració de la vegetació i propietats edàfiques.   
Segona. La Conselleria de Territori i Habitatge finançarà la investigació amb un import de 199.999 euros a càrrec del capítol VII del programa 442.40, línia T1807, en les anualitats següents:  
Anualitat Import  
2006 55.080 euros  
2007 48.307 euros  
2008 48.306 euros  
2009 48.306 euros  
Este conveni es tramita de forma anticipada d'acord amb l'Ordre de 26 de setembre de 1994 de la Conselleria d'Economia i Hisenda i, per tant, la seua eficàcia està condicionada a l'existència de crèdit suficient i adequat en l'exercici de 2006 i següents.  
Tercera. El pagament al CSIC cada any es farà de la forma següent:  
Anualitats 2006, 2007 i 2008:  
El 20% de la primera anualitat a la firma del conveni. El 20% de la resta de les anualitats, després de la presentació prèvia d'un informe de progrés del primer semestre de l'any. El 80% restant, després de la presentació prèvia d'una memòria de la investigació realitzada, la qual haurà de lliurar-se com a data límit el 16 de novembre de cada any.  
Anualitat 2009:  
El 20% de l'anualitat, prèvia presentació d'un informe de progrés del primer semestre de l'any. L'últim pagament, 80% restant, es realitzarà a la presentació d'una memòria global dels quatre anys, que presente conclusions aplicables en les inversions de l'administració forestal de la Generalitat Valenciana. Que s'ha de lliurar com a data límit el 16 de novembre de 2009.  
Les memòries i els informes seran subscrits per José Luis Rubio Delgado, com responsable científic, o persona que el substituïsca.  
El pagament es realitzarà després del certificat previ de les despeses ocasionades per a la realització de l'activitat, expedida pel responsable de comptabilitat que corresponga del CSIC.  
Esta justificació serà supervisada pel director del Centre per a la Investigació i Experimentació Forestal de la Comunitat Valenciana (CIEF) i aprovada pel director general de Gestió del Medi Natural de la Conselleria de Territori i Habitatge.  
Els ingressos al CSIC, es realitzaran en el compte obert al seu nom en el Banc d'Espanya amb el número 9000/0001/20/162545059.1. El termini de pagament serà l'assenyalat en l'article 43 del Text refós de la llei d'hisenda pública valenciana.  
Igualment, caldrà ajustar-se al que disposa el número 2 de l'esmentat article, a l'efecte de la percepció d'interessos en el supòsit de demora en el pagament de les quantitats compromeses.  
Quarta. La Direcció General de Gestió del Medi Natural de la Conselleria de Territori i Habitatge expedirà,mitjançant el CIEF, un certificat acreditatiu del lliurament dels informes presentats pel CSIC. Una vegada revisats, es remetran al CSIC, certificats de conformitat o disconformitat amb estos.  
Cinquena. Les dades i els informes obtinguts durant la realització del projecte, com també els resultats finals, tindran caràcter confidencial, i no podran ser publicats o divulgats sense autorització prèvia recollida per escrit de cadascuna de les parts. Les conclusions obtingudes, una vegada confirmades, podran ser objecte de publicacions, en les quals hauran de figurar les entitats i persones que han intervingut en el treball, tant de camp com de laboratori, i s'hi haurà de fer menció a este conveni.  
Sisena. Este conveni entrarà en vigor el dia de la seua signatura i produirà efecte fins al 31 de desembre de l'any 2009.   
Setena. Si durant el primer any de la vigència no s'executa la prestació corresponent a l'exercici, el Govern Valencià podrà rescindir-lo. Es podran reclamar per la via pertinent les quantitats lliurades, les indemnitzacions per danys i perjudicis, en els termes del que disposa l'article 7.3 del Decret 20/1993, de 8 de febrer, del Consell de la Generalitat Valenciana.  
Vuitena. En el supòsit de demora respecte als terminis parcials de lliurament d'informes, pel fet de tractar-se d'un conveni d'abast plurianual, es penalitzarà en un 1/1000 el pagament parcial que corresponga per dia de demora en el lliurament, d'acord amb l'article 7.4 de l'esmentat Decret 20/1993.  
Novena. L'incompliment del que estableix este conveni per alguna de les parts, facultarà l'altra a optar per la resolució del conveni amb audiència prèvia de la part que haja incomplit.  
Deu. Este document té la naturalesa dels convenis de col·laboració previnguts en l'article 3.1 c) de la Llei de contractes de les administracions públiques, text refós aprovat per Reial decret legislatiu 2/2000, de 16 de juny, i queda fora de la regulació d'esta llei, els principis de la qual, això no obstant, s'aplicaran en la resolució de dubtes o llacunes que puguen plantejar-se. L'ordre jurisdiccional contenciós administratiu serà el competent en el coneixement de litigis que eventualment se susciten com a conseqüència de la interpretació o execució d'este.  
I perquè conste, en prova de conformitat, les parts firmen este document, en triple exemplar i a un sol efecte en el lloc i data indicats en l'encapçalament.  
El conseller de Territori i Habitatge,   
RAFAEL BLASCO CASTANY   
El president del Consell Superior d'Investigacions Científiques,  
CARLOS MARTÍNEZ ALONSO